Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση των κανονισμών (ΕΕ) αριθ. 596/2014 και (ΕΕ) 2017/1129 όσον αφορά την προώθηση της χρήσης των αγορών ανάπτυξης ΜΜΕ»

[COM(2018) 331 final — 2018/0165 (COD)]

(2018/C 440/12)

Εισηγητής: ο κ. Mihai IVAŞCU

Αίτηση γνωμοδότησης Ευρωπαϊκό Κοινοβούλιο, 11.6.2018 Συμβούλιο, 21.6.2018 Νομική βάση Άρθρο 114 της Συνθήκης για τη λειτουργία της Ευρωπαϊκής Ένωσης Αρμόδιο τμήμα Ενιαία αγορά, παραγωγή και κατανάλωση Υιοθετήθηκε από το τμήμα 4.9.2018 Υιοθετήθηκε από την ολομέλεια 19.9.2018 Σύνοδος ολομέλειας αριθ. 537 Αποτέλεσμα της ψηφοφορίας (υπέρ/κατά/αποχές) 196/1/1

1. Συμπεράσματα και συστάσεις

1.1. Η ΕΟΚΕ υποστηρίζει την πρόταση της Επιτροπής να καταστούν οι αγορές κεφαλαίων μια αξιόπιστη εναλλακτική λύση χρηματοδότησης και πιστεύει ότι πρέπει να επιτευχθεί ισορροπία μεταξύ των τριών κύριων στόχων της πρότασης: ανάπτυξη των αγορών ΜΜΕ, ελάφρυνση των επιβαρύνσεων και αύξηση του επιπέδου ρευστότητας. Η Ευρωπαϊκή Επιτροπή δεν πρέπει να ρυθμίζει υπερβολικά, αλλά να διατηρεί ένα επίπεδο εμποδίων που θα αποθαρρύνει τις απροετοίμαστες εταιρείες.

1.2. Η ΕΟΚΕ εκφράζει την πεποίθησή της ότι η εν λόγω πρόταση, αν και αποτελεί βήμα προς τη σωστή κατεύθυνση, δεν επαρκεί για την αντιμετώπιση των υφιστάμενων φραγμών στις αγορές ανάπτυξης ΜΜΕ. Ενώ υπάρχει όντως ανάγκη για ολιστική προσέγγιση, κάθε επιμέρους βήμα πρέπει να έχει τη δική του βαρύτητα.

1.3. Σε σύγκριση με τις εταιρείες στις Ηνωμένες Πολιτείες, οι αντίστοιχες στην ΕΕ εξακολουθούν να αναζητούν τραπεζικά δάνεια ως επιλογή χρηματοδότησης σε πολύ μεγαλύτερο αριθμό, μερικές φορές ακόμη και με την αποδοχή σημαντικών πρόσθετων δαπανών. Απαιτείται περαιτέρω χρηματοοικονομική παιδεία, δεδομένου ότι οι δημόσιες αγορές της ΕΕ αγωνίζονται για την προσέλκυση νέων εκδοτών, ο δε αριθμός των αρχικών δημόσιων προσφορών (ΑΔΠ) δεν έχει αυξηθεί σημαντικά.

1.4. Η ΕΟΚΕ υπενθυμίζει τις προηγούμενες γνωμοδοτήσεις της όπου ανέφερε ότι ο χαμηλό επίπεδο επικοινωνίας ( 1 ) και οι γραφειοκρατικές προσεγγίσεις ( 2 ) αποτελούν σημαντικά εμπόδια και ότι απαιτούνται πολύ μεγαλύτερες προσπάθειες για την εξάλειψη των εν λόγω φραγμών. Η επικοινωνιακή προσπάθεια από τις Βρυξέλλες θα πρέπει πάντοτε να στοχεύει στο κατώτατο σημείο της αλυσίδας -τις ίδιες τις ΜΜΕ- με τη συμμετοχή ενώσεων ΜΜΕ, κοινωνικών εταίρων, εμπορικών επιμελητηρίων κ.λπ.

1.5. Η πρόταση για τη διατήρηση μόνο μόνιμων καταλόγων προσώπων που κατέχουν προνομιακές πληροφορίες για τις ΜΜΕ και η προτεινόμενη διήμερη παράταση της προθεσμίας για την αποκάλυψη των συναλλαγών των διευθυντικών στελεχών είναι κάτι παραπάνω από ευπρόσδεκτη. Σχετικά με τα θέματα αυτά, η ΕΟΚΕ μπορεί μόνο να προτείνει στην Επιτροπή να διερευνήσει περαιτέρω μεθόδους για την εξάλειψη του φόρτου από τις ΜΜΕ και τη μετατόπισή του σε άλλους ενδιαφερόμενους, όπως για παράδειγμα οι εθνικές αρμόδιες αρχές (ΕΑΑ).

1.6. Το απλουστευμένο ενημερωτικό δελτίο συνιστά πράγματι σημαντική μείωση του φόρτου, όμως η ΕΟΚΕ θεωρεί ότι θα πρέπει να εξεταστούν περαιτέρω δυνατότητες για τη σταδιακή απλούστευση του ενημερωτικού δελτίου μεταφοράς για τις εταιρείες που έχουν αποδείξει την ωριμότητά τους, εφόσον έχουν εισαχθεί σε αγορές ανάπτυξης ΜΜΕ για σημαντικό αριθμό ετών.

1.7. Η ΕΟΚΕ τάσσεται, αφενός, υπέρ των προτεινόμενων αλλαγών στο καθεστώς βολιδοσκόπησης της αγοράς και, αφετέρου, κατά των υπερβολικά λεπτομερών ή/και αναλυτικών αιτήσεων διευκρινίσεων εκ μέρους των ΕΑΑ.

1.8. Η ΕΟΚΕ συνιστά στην Επιτροπή να εξετάσει τη δυνατότητα προσέλκυσης θεσμικών επενδυτών, όπως ιδιωτικά συνταξιοδοτικά ταμεία, προκειμένου να επενδύσουν στις εν λόγω αγορές ανάπτυξης ΜΜΕ, παρέχοντας κίνητρα, ιδίως όσον αφορά τη φορολογική μεταχείριση. Τα κράτη μέλη θα πρέπει να διερευνήσουν τις δυνατότητες για περαιτέρω ελκυστικά συστήματα υποστήριξης επενδύσεων σε εθνικό επίπεδο.

1.9. Οι συμβάσεις ρευστότητας είναι άκρως αναγκαίες, ειδικά για τις υποανεπτυγμένες αγορές. Η ΕΟΚΕ πιστεύει ότι το 29ο καθεστώς για τις συμβάσεις ρευστότητας που εκπόνησε η Ευρωπαϊκή Επιτροπή θα δημιουργήσει πρόσθετη επιλογή για τους εκδότες, παράλληλα με την εθνική νομοθεσία.

1.10. Η ΕΟΚΕ επισημαίνει ότι απαιτείται διεξοδική και τακτική εκτίμηση επιπτώσεων. Εφόσον διενεργούνται ετησίως, οι εκτιμήσεις αυτές θα μπορούσαν να παράσχουν πολύτιμες πληροφορίες για μελλοντικές αλλαγές στο κανονιστικό πλαίσιο.

2. Η πρόταση της Ευρωπαϊκής Επιτροπής

2.1. Η υπό εξέταση πρόταση κανονισμού αποτελεί μέρος του θεματολογίου της ΕΕ για την Ένωση Κεφαλαιαγορών και επικεντρώνεται σε συγκεκριμένες αλλαγές στη λειτουργία των αγορών ανάπτυξης ΜΜΕ, οι οποίες έχουν ρυθμιστεί από τον Ιανουάριο του 2018. Η ΕΕ έχει σημειώσει σημαντική πρόοδο τόσο ως προς την αύξηση των πηγών χρηματοδότησης, καθώς οι επιχειρήσεις επεκτείνονται βαθμιαία, όσο και ως προς την ευρύτερη διάθεση χρηματοδότησης μέσω της αγοράς σε ολόκληρη την ΕΕ. Ήδη υπάρχουν νέοι κανόνες για την τόνωση των επενδύσεων με επιχειρηματικά κεφάλαια της ΕΕ (EuVECA/ EU venture capital funds ) σε νεοσύστατες και σε μικρομεσαίες επιχειρήσεις. Μαζί με το Ευρωπαϊκό Ταμείο Επενδύσεων (ΕΤΕ), η Επιτροπή ξεκίνησε επίσης ένα πρόγραμμα πανευρωπαϊκών οργανισμών επενδύσεων σε μερίδια άλλων οργανισμών επιχειρηματικού κεφαλαίου ( VentureEU ).

2.2. Κύριος στόχος της πρότασης είναι να διευκολυνθεί η εγγραφή μικρομεσαίων επιχειρήσεων και η χρησιμοποίηση των αγορών κεφαλαίων για τη χρηματοδότηση της ανάπτυξής τους. Η πρόταση περιλαμβάνει βελτίωση του αρχικού πλαισίου, γεγονός το οποίο αποτελεί βήμα προς μια βελτιωμένη και αποτελεσματικότερη ρύθμιση.

2.3. Η πρόταση θα ισχύει για όλες τις εταιρείες που έχουν εισαχθεί σε αγορές ανάπτυξης ΜΜΕ, είτε πρόκειται για ΜΜΕ είτε όχι. Με τον τρόπο αυτό διασφαλίζεται, πρώτον, ότι οι ταχέως αναπτυσσόμενες εταιρείες δεν τιμωρούνται για τη θετική οικονομική τους απόδοση και, δεύτερον, ότι οι αγορές αυτές θα είναι σε θέση να προσελκύουν και μεγάλες εταιρείες. Με την εισαγωγή των νέων αυτών κανόνων, η Επιτροπή αναμένει ότι περισσότεροι πολυμερείς μηχανισμοί διαπραγμάτευσης («ΠΜΔ») θα εγγραφούν ως αγορές ανάπτυξης ΜΜΕ (μέχρι στιγμής το έχουν πράξει μόνο 3 από τους 40).

2.4. Η πρόταση περιλαμβάνει ελαφρύνσεις οι οποίες: — θα μειώσουν τον φόρτο των ΜΜΕ όσον αφορά τις υποχρεώσεις καταχώρισης και γνωστοποίησης, διατηρώντας παράλληλα την ακεραιότητα της αγοράς και μια ολοκληρωμένη ροή πληροφοριών προς τους επενδυτές· — θα δημιουργήσουν κοινούς κανόνες για τις συμβάσεις ρευστότητας στις αγορές ανάπτυξης ΜΜΕ, επιτρέποντας την αύξηση της ρευστότητας των μετοχών· — θα επιτρέπουν στους εκδότες να παράγουν ένα απλουστευμένο ενημερωτικό δελτίο όταν προσπαθούν να μεταβούν σε μια ρυθμιζόμενη αγορά (μια νέα κατηγορία ενημερωτικού δελτίου μεταφοράς θα επιτρέπει στους εκδότες που έχουν εισαχθεί για τουλάχιστον τρία χρόνια να μετακινούνται ευκολότερα ώστε να έχουν πρόσβαση στα κύρια χρηματιστήρια, στοχεύοντας σε καλύτερη ρευστότητα και μεγαλύτερο αριθμό επενδυτών).

3. Γενικές παρατηρήσεις

3.1. Οι ΜΜΕ αντιπροσωπεύουν το 99,8 % όλων των μη χρηματοπιστωτικών επιχειρήσεων στην ΕΕ, δημιουργούν περίπου το 58 % της συνολικής προστιθέμενης αξίας και απασχολούν πάνω από 90 εκατομμύρια άτομα. Ωστόσο, κάθε χρόνο, περίπου 200.000 μικρομεσαίες επιχειρήσεις χρεοκοπούν, γεγονός το οποίο επηρεάζει πάνω από 1,7 εκατομμύρια εργαζομένους ( 3 )

3.2. Σύμφωνα με την Έρευνα Επενδύσεων 2016/2017 της ΕΤΕπ, οι ΜΜΕ συνήθως εξαρτώνται από εσωτερικούς πόρους για επενδύσεις (άνω του 60 %) ( 4 ) . Το υπόλοιπο αποτελείται κυρίως από τραπεζικά μέσα. Η χρηματοδότηση- βάσει της αγοράς δεν αξιοποιεί το δυναμικό της. Η ΕΟΚΕ πιστεύει ότι η αύξησή της είναι ζωτικής σημασίας για τις καινοτόμες επιχειρήσεις ή για όσες ανήκουν στην κατηγορία υψηλού κινδύνου/υψηλής απόδοσης. Πίνακας 1 Πηγή χρηματοδότησης επενδύσεων κατά το τελευταίο οικονομικό έτος, ΕΕ28 (5) (%) Πολύ μικρές επιχειρήσεις Μικρές επιχειρήσεις Μεσαίες επιχειρήσεις Μεγάλες επιχειρήσεις Εσωτερικά κεφάλαια ή αδιανέμητα κέρδη 71 64 59 57 Εξωτερική χρηματοδότηση 28 35 38 38 Τραπεζικά δάνεια 60 60 57 54 Άλλη τραπεζική χρηματοδότηση 11 8 10 11 Χρηματοδοτική μίσθωση 18 23 24 23 Συμβάσεις πρακτορείας επιχειρηματικών απαιτήσεων 2 3 3 4 Δάνεια από το οικογενειακό περιβάλλον/φίλους 4 2 1 1 Επιχορηγήσεις 4 3 4 3 Ομόλογα 0 0 1 4 Ίδια κεφάλαια 0 0 0 1 Λοιπά κεφάλαια 1 1 1 1 Εσωτερική χρηματοδότηση εντός του ομίλου 0 1 3 5 Σημείωση: Όλες οι επιχειρήσεις που πραγματοποίησαν επενδύσεις κατά το τελευταίο οικονομικό έτος (εξαιρουμένων των απαντήσεων «Δεν γνωρίζω/Δεν απαντώ»).

3.3. Η ΕΟΚΕ επιθυμεί να επισημάνει, αφενός, την επιφυλακτικότητα των ΜΜΕ όσον αφορά την αναζήτηση χρηματοδότησης από τις αγορές κεφαλαίων και, αφετέρου, την προθυμία τους να υποστούν το αυξημένο κόστος χρηματοδότησης μέσω τραπεζικών πιστώσεων. Αυτή η χαρακτηριστική νοοτροπία συνιστά έναν από τους κύριους παράγοντες διαφοροποίησης από τις πλέον επιτυχημένες αμερικανικές αγορές κεφαλαίων και σηματοδοτεί τη χαμηλότερη εξάρτηση των αμερικανικών εταιρειών από τα τραπεζικά δάνεια. Η ενίσχυση της χρηματοοικονομικής παιδείας είναι υψίστης σημασίας.

3.4. «στις πολιτικές της ΕΕ υπέρ των ΜΜΕ και στους σημερινούς μηχανισμούς στήριξης εξακολουθούν να κυριαρχούν η γραφειοκρατική προσέγγιση και οι πολύπλοκοι διοικητικοί κανόνες, παρά τις συνεχείς προσπάθειες, σε επίπεδο ΕΕ, για την ελαχιστοποίηση του διοικητικού φόρτου» ( 6 ). Σε άλλες γνωμοδοτήσεις, η ΕΟΚΕ έχει ήδη αναφέρει την πεποίθησή της ότι

3.5. «Παρότι τα τραπεζικά δάνεια αποτελούν πραγματικότητα, χρειάζεται επίσης πρόσβαση σε μετοχικό κεφάλαιο ως χρηματοδοτικό εργαλείο, η οποία όμως δεν είναι επαρκώς διαδεδομένη στην Ευρώπη λόγω των κατασταλτικών φορολογικών καθεστώτων, της έλλειψης νοοτροπίας μετοχικού κεφαλαίου, της ανεπάρκειας χρηματοοικονομικών γνώσεων και του κατακερματισμού των καθεστώτων αφερεγγυότητας» ( 8 ). Η ΕΟΚΕ έχει ήδη εκφράσει την υποστήριξή της για άλλες προτάσεις που αποσκοπούν στη μείωση του διοικητικού φόρτου όσον αφορά τη σύνταξη ενημερωτικών δελτίων για όλους τους εκδότες, ιδίως για τις ΜΜΕ, οι οποίες αποτελούν συνήθεις εκδότες κινητών αξιών και δευτερογενών εκδόσεων ( 7 ) . Εξάλλου, η ΕΟΚΕ έχει εξηγήσει ότι

3.6. Η ΕΟΚΕ τάσσεται υπέρ της πρωτοβουλίας της Ευρωπαϊκής Επιτροπής για μείωση του διοικητικού φόρτου των ΜΜΕ, κάτι το οποίο θα τους επιτρέψει να έχουν ευχερέστερη πρόσβαση στις αγορές κεφαλαίων και να διαφοροποιήσουν τις πηγές χρηματοδότησής τους. Η ΕΟΚΕ υποστηρίζει επίσης τον δεδηλωμένο στόχο της υπό εξέταση πρότασης για αύξηση της ρευστότητας των μετοχών που εκδίδονται από εκδότες της αγοράς ανάπτυξης ΜΜΕ.

3.7. Μολονότι τα πλεονεκτήματα για τις ΜΜΕ που έχουν εισαχθεί στις συγκεκριμένες αγορές είναι προφανή, και παρά το γεγονός ότι βελτιώνονται και διαφοροποιούνται οι δυνατότητες χρηματοδότησής τους, οι δημόσιες αγορές της ΕΕ αγωνίζονται ουσιαστικά για την προσέλκυση νέων εκδοτών, ο δε αριθμός των αρχικών δημόσιων προσφορών δεν αυξάνεται σημαντικά. Μόνον 3.000 από τις πάνω από 20 εκατ. υφιστάμενες ΜΜΕ έχουν εισαχθεί, οι δε ΑΔΠ είναι οι μισές μόνο σε σύγκριση με την περίοδο πριν από τη χρηματοπιστωτική κρίση. Η ανεπαρκής ρευστότητα σε αυτές τις αγορές μεταφράζεται σε υψηλότερο κόστος για τους εκδότες προκειμένου να αντλήσουν κεφάλαια και σε απροθυμία επένδυσης εκ μέρους των κατόχων κεφαλαίων και συνεπάγεται ότι οι διαμεσολαβητές της αγοράς είναι λιγότερο διατεθειμένοι να υποστηρίξουν τις μικρές εισηγμένες εταιρείες.

3.8. Η χρηματοδότηση μέσω ιδίων πόρων είναι κομβικής σημασίας για τις καινοτόμες εταιρείες που δημιουργούν αξία και ανάπτυξη, και ειδικά για τις εταιρείες υψηλού κινδύνου/υψηλής απόδοσης. Η προλειτουργική χρηματοδότηση και η χρηματοδότηση μέσω ιδίων πόρων σε αρχικό στάδιο μπορεί να ενισχύσει τη δημιουργία και την ανάπτυξη επιχειρήσεων, ενώ άλλα μετοχικά χρηματοπιστωτικά μέσα, όπως οι εξειδικευμένες πλατφόρμες για τη δημόσια εγγραφή των ΜΜΕ, μπορούν να παράσχουν οικονομικούς πόρους για τις ΜΜΕ με προσανατολισμό στην ανάπτυξη και την καινοτομία. Επιπλέον, η χρηματοδότηση με ίδια κεφάλαια μπορεί να είναι καταλληλότερη από τη χρηματοδότηση με δανειακά κεφάλαια για τις ΜΜΕ που δεν διαθέτουν εξασφαλίσεις, έχουν αρνητικές ή μη τακτικές ταμειακές ροές ή απαιτούν μεγαλύτερες προθεσμίες για την απόδοση των επενδύσεών τους ( 9 )

3.9. Οι αγορές της ΕΕ εξακολουθούν να είναι κατακερματισμένες και δεν φαίνονται ικανές να υποστηρίξουν μεγάλο αριθμό ΑΔΠ. Η Ευρώπη κατέχει φαινομενικά ισχυρή θέση στην ανάπτυξη καινοτόμων επιχειρήσεων υψηλής τεχνολογίας, όταν όμως οι επιχειρήσεις αυτές χρειάζονται ισχυρές επενδύσεις κεφαλαίου, συνήθως χρεοκοπούν. Οι ταχέως αναπτυσσόμενες εταιρείες εγκαταλείπουν επίσης συχνά την αγορά της ΕΕ για χάρη των Ηνωμένων Πολιτειών, αναζητώντας πιο προσιτά συστήματα δικαιωμάτων προαίρεσης μετοχών.

3.10. Οι εισηγμένες εταιρείες εξαρτώνται λιγότερο από την τραπεζική χρηματοδότηση, έχουν δυνατότητα πρόσβασης σε μεγαλύτερη επενδυτική βάση και υψηλότερο δημόσιο προφίλ. Παρά ταύτα, χρειάζεται να καταβληθούν περισσότερες προσπάθειες για την ανάπτυξη ενός πιο ευνοϊκού κανονιστικού πλαισίου για την υποστήριξη της πρόσβασης σε χρηματοδότηση από το κοινό για τις μικρομεσαίες επιχειρήσεις, ιδίως με την προώθηση του σήματος «αγορά ανάπτυξης ΜΜΕ» ( SME Growth Market ). Πρέπει επίσης να επιτευχθεί μέσω κατάλληλης ρύθμισης η σωστή ισορροπία μεταξύ της προστασίας των επενδυτών και της ακεραιότητας της αγοράς.

3.11. Οι ΜΜΕ με διαφοροποιημένες πηγές χρηματοδότησης είναι πιο ισχυρές και ανταγωνιστικές, απολαύοντας μειωμένο κόστος και καλύτερες προοπτικές ανάπτυξης. Με τον τρόπο αυτό επιτυγχάνεται ισχυρότερη αγορά εργασίας και καλύτερες ευκαιρίες για τους πολίτες που αναζητούν εργασία, ανεξάρτητα από το επίπεδο κατάρτισης που διαθέτουν.

3.12. Η ΕΟΚΕ συνιστά στην Ευρωπαϊκή Επιτροπή να εξετάσει το ενδεχόμενο περαιτέρω ελαφρύνσεων των κανόνων και των απαιτήσεων για τις αγορές ανάπτυξης ΜΜΕ ώστε να διαφοροποιηθούν καλύτερα από τις ρυθμιζόμενες αγορές και να καταστούν ελκυστικότερες ως αγορές εκκίνησης.

4. Ειδικές παρατηρήσεις

4.1. Η ΕΟΚΕ υποστηρίζει πλήρως τις εν εξελίξει προσπάθειες να καταστούν οι αγορές κεφαλαίων μια αξιόπιστη εναλλακτική λύση για τη χρηματοδότηση στο πλαίσιο της ημερήσιας διάταξης της ΕΕ για την Ένωση Κεφαλαιαγορών. Ωστόσο, εξακολουθεί να φαίνεται αμφίβολο εάν οι σημερινές προσπάθειες είναι επαρκείς ώστε να μειωθούν τα σημαντικά εμπόδια που υφίστανται επί του παρόντος στην αγορά. Οι ΜΜΕ δεν φαίνεται να αλλάζουν τη χρηματοοικονομική τους συμπεριφορά. Επομένως, πρέπει να καταβληθούν περισσότερες προσπάθειες. Η Επιτροπή έχει αναγνωρίσει ότι πρόκειται μόνο για ένα βήμα προόδου και όχι για μια ολοκληρωμένη λύση για όλες τις προκλήσεις των κεφαλαιαγορών. Πίνακας 2 Είδη χρηματοδότησης που οι ΜΜΕ επιθυμούν να αυξηθούν στο μείγμα χρηματοδότησης κατά τα επόμενα τρία χρόνια, ΕΕ28 (10)

4.2. Μολονότι δεν είναι ακόμη γνωστό εάν θα μειώσουν πράγματι το κόστος συμμόρφωσης, θα ελαφρύνουν τον φόρτο και θα προωθήσουν τη ρευστότητα της αγοράς -δεδομένου ότι όλοι οι παραπάνω στόχοι είναι αρκετά φιλόδοξοι- η ΕΟΚΕ πιστεύει ότι τα προτεινόμενα μέτρα αποτελούν ένα βήμα προς τη σωστή κατεύθυνση.

4.3. Η ΕΟΚΕ πιστεύει ότι ο χαμηλός αριθμός ΜΜΕ που έχουν πρόσβαση σε χρηματοδότηση βάσει της αγοράς οφείλεται επίσης στην έλλειψη επικοινωνίας σε χαμηλό επίπεδο. Τα μηνύματα και τα εργαλεία σε επίπεδο ΕΕ δεν φθάνουν στο κατώτατο σημείο της πυραμίδας — δηλαδή στις ΜΜΕ τις οποίες στοχεύουν. Αυτό οφείλεται σε διάφορους λόγους, και κυρίως στην ανεπαρκή προδραστική επικοινωνία και αλληλεπίδραση από τις Βρυξέλλες προς τα κράτη μέλη και τις ενώσεις ΜΜΕ, τους κοινωνικούς εταίρους ή τα εμπορικά επιμελητήρια. Η ΕΟΚΕ προειδοποίησε σχετικά με το θέμα αυτό σε προηγούμενη γνωμοδότησή της ( 11 ) , μέχρι στιγμής, όμως, δεν έχει σημειωθεί καμία βελτίωση.

4.4. Εξάλλου, ο χαμηλός αριθμός θεσμικών επενδυτών στις αγορές μετοχών και ομολόγων των ΜΜΕ μπορεί να εξηγηθεί από την έλλειψη παροχής κινήτρων στους εν λόγω επενδυτές, ιδίως όσον αφορά τη φορολογική μεταχείριση. Η ΕΟΚΕ συνιστά στην Επιτροπή να εξετάσει τη δυνατότητα αυτή.

4.5. Η ΕΟΚΕ εκφράζει την ικανοποίησή της για την προτεινόμενη διήμερη παράταση της προθεσμίας για τη δημοσιοποίηση των συναλλαγών των διευθυντικών στελεχών. Πρόκειται για σημαντικό εργαλείο για τη διαφύλαξη της διαφάνειας και της συμμετρίας των παράλληλων αγορών, ωστόσο η προθεσμία των τριών ημερών αποτελούσε κρίσιμης σημασίας περιορισμό για τις ΜΜΕ. Η ΕΟΚΕ πιστεύει ότι η προτεινόμενη τροποποίηση θα οδηγήσει σε μια πιο απλουστευμένη διαδικασία για τις πιο δύσκολες περιόδους ή τις περιόδους υψηλού φόρτου εργασίας για τις επιχειρήσεις. Η ΕΟΚΕ συνιστά στην Επιτροπή να διερευνήσει τρόπους για την εξάλειψη του διοικητικού φόρτου από τις επιχειρήσεις και τη μετατόπισή του σε άλλους παράγοντες, όπως οι ΕΑΑ.

4.6. Η ΕΟΚΕ έχει ήδη εκφράσει την πλήρη υποστήριξή της για την απλούστευση και τον εξορθολογισμό των απαιτήσεων του ενημερωτικού δελτίου που δημοσιεύεται όταν προσφέρονται κινητές αξίες σε ρυθμιζόμενες αγορές, καθιστώντας τις πιο αποδοτικότερες ως προς το κόστος και χρησιμότερες για τους επενδυτές όσον αφορά τις πληροφορίες που περιέχουν ( 12 ) . Οιαδήποτε νέα πρόταση κινείται προς την κατεύθυνση του στόχου αυτού είναι κάτι περισσότερο από ευπρόσδεκτη. Λαμβάνοντας υπόψη τον μεγάλο αριθμό πληροφοριών που υποχρεούνται να γνωστοποιούν οι εταιρείες στις αγορές ανάπτυξης ΜΜΕ βάσει του κανονισμού για την κατάχρηση της αγοράς και της οδηγίας 2014/65/ΕΕ, η ΕΟΚΕ θεωρεί ότι ένα απλούστερο ενημερωτικό δελτίο μεταφοράς είναι επαρκές για τις επιχειρήσεις που μεταβαίνουν σε μια ρυθμιζόμενη αγορά.

4.7. Επιπλέον, η ΕΟΚΕ υποστηρίζει τη σταδιακή απλούστευση του ενημερωτικού δελτίου για τη μετάβαση στη ρυθμιζόμενη αγορά εταιρειών που έχουν εισαχθεί για εύλογο αριθμό ετών σε μια αγορά ανάπτυξης ΜΜΕ.

4.8. Η ΕΟΚΕ εκφράζει την ικανοποίησή της για την πρόταση διατήρησης μόνο μόνιμων καταλόγων προσώπων που κατέχουν προνομιακές πληροφορίες για τις εταιρείες που έχουν εισαχθεί στις αγορές ανάπτυξης ΜΜΕ, δεδομένου ότι ο αριθμός των εργαζομένων που έχουν πρόσβαση σε προνομιακές πληροφορίες είναι περιορισμένος και ως επί το πλείστον ο ίδιος. Πρόκειται για σημαντική μείωση του φόρτου.

4.9. Η ΕΟΚΕ υποστηρίζει τις τροποποιήσεις του καθεστώτος βολιδοσκόπησης της αγοράς, καθώς οι προτεινόμενες τροποποιήσεις θα διευκολύνουν την έκδοση εταιρικών ομολόγων από εκδότες της αγοράς ανάπτυξης ΜΜΕ. Όσον αφορά την παρεχόμενη αιτιολογία από τους εκδότες της αγοράς ανάπτυξης ΜΜΕ όταν καθυστερούν τη δημοσιοποίηση προνομιακών πληροφοριών, η ΕΟΚΕ πιστεύει ότι οι διευκρινίσεις που ζητούν κατά περίπτωση οι ΕΑΑ μετά τη γνωστοποίηση από τον εκδότη δεν θα πρέπει να είναι υπερβολικά λεπτομερείς ή αναλυτικές.

4.10. Ο κανονισμός για την κατάχρηση της αγοράς αποτελεί πηγή διοικητικού και νομικού κόστους και μπορεί να θεωρηθεί από τους εκδότες εκτός ΕΕ εμπόδιο για την εισαγωγή τους σε αγορές της ΕΕ. Η ΕΟΚΕ συνιστά να πραγματοποιηθούν περαιτέρω τροποποιήσεις για την προσαρμογή στις απαιτήσεις των αγορών ανάπτυξης ΜΜΕ.

4.11. Αν και οι συμβάσεις ρευστότητας είναι θετικές, ιδίως για τις μη αναπτυγμένες αγορές, η πρόταση σε ευρωπαϊκό επίπεδο θα δημιουργήσει ισότιμους όρους ανταγωνισμού, βάσει των οποίων μπορούν να λαμβάνονται υπόψη οι τοπικές συνθήκες. Η ΕΟΚΕ πιστεύει ότι το 29ο καθεστώς για τις συμβάσεις ρευστότητας, επί του οποίου εργάζεται επί του παρόντος η Ευρωπαϊκή Επιτροπή, θα δώσει τη δυνατότητα στους εκδότες να συνάψουν συμβάσεις ρευστότητας, είτε με βάση την εθνική νομοθεσία, όπου υφίσταται, είτε με βάση τις κανονιστικές ρυθμίσεις σε ευρωπαϊκό επίπεδο.

4.12. Η πρόταση της Επιτροπής αποτελεί αναμφίβολα βήμα προόδου. Ωστόσο, η ΕΟΚΕ προτείνει να γίνονται τακτικές αξιολογήσεις αντικτύπου με ευρεία πρόσβαση σε μη εμπιστευτικά δεδομένα και σε αναλύσεις βάσει ποσοτικών δεικτών.

Βρυξέλλες, 19 Σεπτεμβρίου 2018. Ο Πρόεδρος της Ευρωπαϊκής Οικονομικής και Κοινωνικής Επιτροπής Luca JAHIER

(1) ΕΕ C 345 της 13.10.2017, σ. 15.

(2) ΕΕ C 345 της 13.10.2017, σ. 15.

(3) Marcin Szczepanski, «Helping European SMEs to grow: Start-up and scale-up initiatives for business ventures in the EU» (Βοηθώντας τις ευρωπαϊκές ΜΜΕ να αναπτυχθούν: πρωτοβουλίες για τις δραστηριότητες των νεοφυών και των αναπτυσσόμενων νέων επιχειρήσεων στην ΕΕ).

(4) «EIBIS 2016/2017: Surveying Corporate Investment Activities, Needs and Financing in the EU» (Επισκόπηση των εταιρικών επενδυτικών δραστηριοτήτων, αναγκών και χρηματοδοτήσεων στην ΕΕ), Ευρωπαϊκή Τράπεζα Επενδύσεων, 2017.

(5) Apostolos Thomadakis, «Developing EU Capital Markets for SMEs: Mission impossible?» (Ανάπτυξη των αγορών κεφαλαίων της ΕΕ για τις ΜΜΕ: αδύνατη αποστολή;), ECMI Commentary αριθ. 46, 4 Σεπτεμβρίου 2017.

(6) ΕΕ C 345 της 13.10.2017, σ. 15.

(7) ΕΕ C 177 της 18.5.2016, σ. 9.

(8) ΕΕ C 288 της 31.8.2017, σ. 20.

(9) Iota Kaousar Nassr και Gert Wehinger, «Opportunities and limitations of public equity markets for SMEs» (Ευκαιρίες και περιορισμοί στις δημόσιες αγορές μετοχικών τίτλων για ΜΜΕ), Δελτίο του ΟΟΣΑ: Financial Market Trends (Τάσεις της Χρηματοπιστωτικής Αγοράς) 2015/1, 49-84.

(10) Apostolos Thomadakis, «Developing EU Capital Markets for SMEs: Mission impossible?», ECMI Commentary αριθ. 46, 4 Σεπτεμβρίου 2017.

(11) ΕΕ C 345 της 13.10.2017, σ. 15.

(12) ΕΕ C 177 της 18.5.2016, σ. 9.